Ure lange reddingspoging om beseerde man uit pas te kryFoto: ER24 Reddingswerkers moes Saterdagmiddag meer as ŉ uur lank klim om by ŉ man uit te kom wat in die Du Toitskloofpas in die Wes-Kaap gestruikel en in ŉ rivier beland het. Ineke van Huyssteen, woordvoerder van ER24, sê dit het reddingswerkers ongeveer 90 minute geneem om by die plek uit te kom waar die 39-jarige man gelê het. By hul aankoms het paramedici die man, wat besig was met ŉ staptog in die pas toe hy geval het, ondersoek en gevind dat hy sy enkel ernstig beseer het. “Nadat die man behandel en gestabiliseer is, het reddingstegnici gespesialiseerde toerusting gebruik om hom na die bokant van die kloof te bring. Dit het hulle byna drie uur lank geneem om die man uit die kloof uit te kry,” sê Van Huyssteen. Vandaar is die man per ambulans na ŉ hospitaal geneem.